Louise Schack Elholm (V), 2012-11-28:
Lovforslaget giver for det første selvvalgte eneforsørgere ret til et særligt børnetilskud.
For det andet undtages flygtninge, der har opholdstilladelse i Danmark efter § 7 eller § 8 i udlændingeloven, fra optjeningsprincippet for ret til børne- og ungeydelse og børnetilskud.
Det vil for det tredje være sådan, at der vil kunne optjenes ret til disse ydelser i Grønland og på Færøerne.
Som det ser ud i dag, kan eneforsørgere få et særligt børnetilskud, der er på små 15.000 kr. årligt.
Det særlige børnetilskud skal altså ses som en slags forsikring mod udefrakommende ulykker såsom dødsfald.
Tilskuddet sikrer, at man, hvis man er eneforsørger og man havner i en sådan tragisk situation, så ikke lades i stikken, men at man her ekstraordinært får en hjælpende hånd.
Med dette forslag får også de, der er selvvalgte eneforsørgere, ret til det særlige børnetilskud.
Det betyder, at man også for børn, der er blevet til ved kunstig befrugtning af enlige kvinder, vil kunne modtage det særlige børnetilskud.
Man vil altså fremover, hvis man selv har valgt at blive eneforælder, og der dermed ikke har været nogen uforudset hændelse, også kunne modtage det særlige børnetilskud.
Lovforslaget er dermed i modstrid med det, der har været hensigten bag det særlige børnetilskud.
Det vurderes, hvad angår denne del af lovforslaget, at det, når det er fuldt indfaset, årligt vil komme til at koste 200 mio. kr.
Det er i en tid, hvor det offentlige fattes penge, bestemt ikke småpenge; da bør man være mådeholdende og ikke udvide det i forhold til de økonomiske ydelser, også når vi ved, at udbetalingen sker ved hjælp af skatteborgernes penge, og særlig hvis udvidelsen er i direkte modstrid med den oprindelige hensigt med ydelsen.
Det var et optjeningsprincip, der blev indført for at fremtidssikre det danske velfærdssamfund.
Det var tidligere sådan, at man kunne komme hertil, og at der efter nogle få uger her ville være en lang række gavmilde velfærdsydelser, der ville være tilgængelige.
Det satte det danske velfærdssamfund under pres, og det var på lang sigt uholdbart rent økonomisk.
Med lovforslaget lempes disse regler, så flygtninge, der har opholdstilladelse efter § 7 eller § 8 i udlændingeloven, undtages.
Noget af den fremtidssikring af velfærdssamfundet, som Venstre har været med til at foretage, vil derfor med forslaget blive rullet tilbage.
Jeg vil sluttelig bemærke, at jeg ikke synes, at regeringen demonstrerer god regeringsførelse, i og med at det først var i går eftermiddags, at man oversendte høringsnotatet.
Venstre kan ikke støtte lovforslaget.
Vi har jo gjort rigtig meget i vores tid på det her område, og at undgå udsættelser er noget, jeg virkelig brænder for, men jeg synes bare stadig væk, at de tal, jeg så, ikke var helt så signifikante, men jeg ved selvfølgelig ikke, hvad det er for nogle tal, ordføreren har.
Men i forbindelse med det her med, at man bare skal gøre noget, vil jeg sige, at det jo også handler om at gøre de rette ting.
Vi har gjort mange ting i tidens løb, og personligt er en af mine egne mærkesager det her med fremskudt gældsrådgivning; det er noget, jeg brænder meget for, og som jeg tror hjælper meget.
Jeg synes stadig væk, det er mærkeligt, at man skal vedtage et lovforslag, når der dagen efter kommer en rapport, der kan fortælle os, hvad der er op og ned i det her.
Jeg er ked af at sige det, men det virker altså lidt som noget sjusk, at man skal vedtage noget, dagen før rapporten kommer.
Det er jo ikke, fordi vi skal vente et halvt år på det; det kommer, dagen efter vi skal vedtage det her lovforslag.